РЕШЕНИЕ НА КОМИСИЯТА
от 14 юли 2008 година
относно определяне за пазарната 2008/2009 година на размера на помощта за диверсификация и на допълнителната помощ за диверсификация, които ще бъдат отпускани в рамките на временната схема за преструктуриране на захарната индустрия в Общността
(нотифицирано под номер C(2008) 3498)
(само текстовете на български, датски, немски, испански, френски, италиански, литовски, унгарски, нидерландски, полски, португалски, румънски, словашки, фински, шведски и английски език са автентични)
(2008/600/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 320/2006 на Съвета от 20 февруари 2006 г. за установяване на временна схема за преструктуриране на захарната индустрия в Общността (1),
като взе предвид Регламент (ЕО) № 968/2006 на Комисията от 27 юни 2006 г. относно формулиране на подробни правила за прилагането на Регламент (ЕО) № 320/2006 на Съвета за установяване на временна схема за преструктуриране на захарната индустрия в Общността (2), и по-специално член 13, параграф 1 от него,
като има предвид, че:
(1)
В срок до 31 май 2008 г. Комисията трябва да определи сумите, предоставени на всяка заинтересована държава-членка за помощта за диверсификация съгласно член 6 от Регламент (ЕО) № 320/2006 и за допълнителната помощ за диверсификация съгласно член 7 от същия регламент.
(2)
Размерът на помощта за диверсификация и на допълнителната помощ за диверсификация се изчислява въз основа на тоновете от квотите за захар, отказани през пазарната 2008/2009 година в съответната държава-членка съгласно член 13, параграф 2 от Регламент (ЕО) № 968/2006,
ПРИЕ НАСТОЯЩОТО РЕШЕНИЕ:
Член 1
Размерите на предвидените съответно в членове 6 и 7 от Регламент (ЕО) № 320/2006 помощ за диверсификация и допълнителна помощ за диверсификация, определени въз основа на отказаните количества от квотите през пазарната 2008/2009 година, са посочени в приложението към настоящото решение за всяка от засегнатите държави-членки.
Член 2
Адресати на това решение са Кралство Белгия, Република България, Кралство Дания, Федерална република Германия, Кралство Испания, Френската република, Италианската република, Република Литва, Република Унгария, Кралство Нидерландия, Република Австрия, Република Полша, Португалската република, Румъния, Словашката република, Република Финландия, Кралство Швеция и Обединеното кралство Великобритания и Северна Ирландия.
Съставено в Брюксел на 14 юли 2008 година.